Spogskool sit nou sonder tablette óf handboeke | Netwerk24
Deur Landi Slatter 03 Februarie 2019 08:30
Die gr. 7’s van Menzi Primary School in Ekurhuleni wie se tabletrekenaars verlede maand gesteel is, sit steeds sonder tablette óf handboeke.
Die opgeknapte skool, wat op 9 Januarie sy deure geopen het, is toegerus met miljoene rande se elektroniese toerusting. Maar ses dae later het gewapende rowers die skool aangeval en onder meer die 145 gr. 7’s se tablette gesteel. Die kinders het nie handboeke gekry nie omdat elektroniese handboeke op die tablette gelaai was. Nou het hulle niks.
Dis asof ons ’n kar het, maar die petrol is gesteel, sê Ndumiso Mnguni, skoolhoof.
Steve Mabona, woordvoerder van die Gautengse onderwysdepartement, het by navraag beweer die departement hét vir die skool handboeke gaan aflaai. Die skool gaan sonder onderbreking voort, lui sy geskrewe antwoord aan Rapport.
Maar Mnguni het Vrydagmiddag wéér bevestig dat hulle nog niks gekry het nie. Die klasse gaan sonder handboeke voort, het hy gesê.
Kapt. Kay Makhubela, ’n polisiewoordvoerder, het gesê vier mans tussen 23 en 38 jaar oud is op 18 Januarie in hegtenis geneem op aanklagte van roof en die besit van gesteelde goedere nadat 22 van die gesteelde tabletrekenaars en drie skootrekenaars in hul besit kry is. “Die ondersoek duur voort, ons is op soek na die res.”
Meer oor: Steve Mabona | Diefstal | Menzi Primary School